Daasebre Gyamena

Daasebre Gyamenah a ne din ne Abubakar Siddiq yɛ Ghana nwontoni kɛseɛ a ɔfiri Koforidua wɔ apueɛ mantam mu. Wɔwoo no afe apem ahankron aduosia nwɔtwe (1968). Wɔwoo no too abusua a na wɔyɛ nkramofoɔ nanso na ɔwɔ Kristofoɔ din sɛ Kojo Gyamenah. Ne maame firii mu berɛ a na wadi mfeɛ nnum.Daasebre Gyamenah de Kristosom ne nkramosom nyinaa hoahoaa ne ho wɔ n’abrabɔ mu. Daasebre Gyamenah bɛgyee din berɛ a ɔde ne nwom apaawa a ɛdi kan (kokooko) baeɛ wɔ afe apem ahankron aduokroa nkron (1999). Saa apaawa yi so na ɔde Lord Kenya kaa ho. Na saa nwom yi bɛyɛɛ hilife ne hiplife nwom kɛseɛ wɔ Ghana nwom abakɔsɛm mu.

 N’abrabɔ Ne Ne Dwomtoɔ Adwuma 
Daasebre nwom a na ɔyɛ no yɛ mid-tempo rythms. Na ɔde abɛbuo nso di dwuma pa ara wɔ ne nwomtoɔ mu ma ne nwom da soronko. Na ɔkyerɛ sɛ ɔsuaa saa abɛbuo yi firii ne nanabaa nkyɛn. Mpɛn pii no na ne nwom kasa fa ɔdɔ, abrabɔ mu afrosane, honhom mu nsɛm ne afotusɛm a ɛkɔ ma mmabunu ne mpaninfoɔ nyinaa.

Wɔ afe 1980s mu no, ɔtuu kwan kɔɔ Germany, na ɔde ne ho kɔbɔɔ kuo a yɛfrɛ wɔn sɛ Talking Drum band.Na akyire no ɔne nwontoni Daddy Lumba bɛyɛɛ adwuma wɔ afe 1989 mu. Na ɔno ara bɛnyaa beaeɛ a na ɔde to ne nwom a na wato no din sɛ Owoahene studio ɛwɔ Kumasi.Na ɛhɔ na ɔde yɛɛ ne nwom no mu dodoɔ no ara.

Ɛnfa ho ne ɛsiane a ɛtoo no wɔ afe 2006 wɔ UK berɛ a wɔkyeree no too afiase sɛ ɔde nnubɔne ahyɛ ne nneɛma mu aba aburokyire hɔ no, ɔkɔɔ so ara de nwom baa abɔnten a ɛbi ne: A friend in Need, Seetei ne Ahoɔfɛ; na ne nwom "Ahoɔfɛ" na ɛmaa no nyaa ahotɛdin sɛ "Daasebre Ahoɔfɛ Gyamenah". Ne nwom "Ohia nam ɛwono" yɛ nwom a wɔda so ara bɔ de twe nnipa adwene si sɛdeɛ ohia ne ahokyerɛ teɛ.

 Ne Nwom Ahodoɔ 

 Woda a ɛnna
 Ohia nam ɛnwono
 Seetei
 Mesrɛ Awurade
 Din bɔne
 Ɔman ba Pa
 Ɔtwa Sa
 Kokooko
 Twa so
 Manyɛ no yie
 Yɛgye Apem
 Mobɛkae me
 Saa na Ɛteɛ
 Saman Me
 Ɛnma sika nni me so
 Sane bɛgye wayeyi
 Mɛwu ama wo
 Kae me

 Abasobɔdeɛ 
Wɔ ne nwontoɔ adwuma mu no, ɔgyee abasobɔ beberee a ɛbi ne abasobɔ ahodoɔ nnan a ɔgyee no afe 2002 mu wɔ Ghana nwom abasobɔ hɔ.

 Ne Wuo 
Daasebre wuu Kitawonsa bosome ne da a ɛtɔ so aduonu nkron afe 2016 (July 29,2016) mu wɔ Nkran berɛ a na yareɛ kakra bi akye no.

 Beaeɛ A Menyaa Mmoa Firiiɛ